**ЈУ “ДНЕВНИ ЦЕНТАР ЗА ДЈЕЦУ И ОМЛАДИНУ СА СМЕТЊАМА И ТЕШКОЋАМА У РАЗВОЈУ” БЕРАНЕ**

**ПЛАН И ПРОГРАМ РАДА ЗА 2017.**

**Беране, март 2017. године**

На основу чл. 26 Статута ЈУ “Дневни центар за дјецу и омладину са сметњама и тешкоћама у развоју Беране“ директор ЈУ Дневни центар за дјецу и омладину са сметњама у развоју Беране“, предлаже

**ПЛАН И ПРОГРАМ РАДА ЈУ “ДНЕВНИ ЦЕНТАР ЗА ДЈЕЦУ И ОМЛАДИНУ СА СМЕТЊАМА И ТЕШКОЋАМА У РАЗВОЈУ БЕРАНЕ“**

**ЗА 2017. ГОДИНУ**

**I ОСНОВЕ ПРОГРАМА РАДА**

ЈУ “Дневни центар за дјецу и омладину са сметњама и тешкоћама у развоју Беране“ ( у даљем тексту Дневни центар ), као установа социјалне и дјечије заштите на локалном нивоу, обавља дјелатност у складу са Законом о социјалној и дјечијој заштити (Сл. Лист ЦГ бр. 27/2013) Законом о васпитању и образовању дјеце са посебним образовним потребама (Сл. Лист ЦГ бр. 80/04, 45/10), Статутом Дневног центра „Беране“ и Одлуком о оснивању Јавне установе Дневни центар за дјецу и омладину са сметњама и тешкоћама у развоју „Беране“.

Програмом рада утврђују се послови и задаци Дневног центра, чији основни садржај је утврђен Статутом Дневног центра, а који су у функцији развоја истог и задовољавања потреба од значаја за кориснике услуга, њихове породице, као и непосредног интереса за локално становништво.

План и програм рада Јавне установе “Дневни центар за дјецу и омладину са сметњама и тешкоћама у развоју Беране“ за 2017. годину претпоставља, реализацију визије и мисије Дневног центра у континуитету.

*Визија:*

* Демократско друштво у коме ће бити остварена инклузија

*Мисија:*

* социјализација и интеграција у све сфере друштва дјеце са тешкоћама у развоју,
* промовисање једнаких могућности и пуна партиципација деце са сметњама у развоју у друштвену средину.

Дневни центар у свом раду настоји да достигне стандарде, нормативе и критерије рада за Дневне центре у Црној Гори – у погледу уређености простора, опреме, средстава неопходних за рад са дјецом са сметњама и тешкоћама у развоју, иако још увијек позитивним прописима, односно подзаконским актима нијесу детаљно уређени ови пружаоци услуга.

**II УПРАВНИ ОДБОР**

Дневни центар ће обезбиједити услове за рад и одлучивање Управног одбора, кроз редовне сједнице, а у складу са Статутом Дневног центра.

Управни одбор Дневног центра има 5 чланова: предсједница Зорица Бабић, Сефо Кожар, Марина Милић, Марија Јоксимовић и Соња Савић.

**III КАДАР ДНЕВНОГ ЦЕНТРА**

План и програм рада ЈУ Дневни центар за дјецу и омладину са сметњама и тешкоћама у развоју „Беране“ реализоваће се са 24 запосленa :

1. Директор
2. Секретар
3. Рачуновођа-администратор
4. Педагог 2
5. Психолог 2
6. Дефектолог 1
7. Васпитач
8. Физиотерапеут I
9. Физиотерапеут
10. Логопед
11. Медицинска сестра/техничар 3
12. Његоватељица 2
13. Возач
14. Хигијеничарка
15. Куварица
16. Домар, ложач
17. Стражар 3

**IV ПРОСТОР И ОПРЕМА**

Дневни центар обавља своју дјелатност у згради која је изграђена 2013. године, у ул. Драгише Радевића бр. 4, тако да за сада нијесу потребне инвестиције за одржавање грађевинског објекта.Потребно је довршити радове на адаптацији дјечијег игралишта у дворишту. Зграда у потпуности одговара потребама корисника и има: просторије за индивидуални и групни рад, салу за физикалну терапију, сензорну собу, трпезарију и канцеларије за администрацију.

Када је у питању опрема, може се рећи да Дневни центар посједује веома добру опрему за рад са дјецом и омладином са сметњама у развоју, мада се током рада, а у циљу унапрјеђења истог, настоји утврдити шта је још потребно. Углавном је то едукативни материјал, а свакако би од значаја била и асистивна технологија. Дневни центар ће у 2017. години покушати да кроз пројекте обезбиједи додатну опрему која би побољшала квалитет рада са дјецом са сметњама у развоју.

У 2017. години се очекује реализација пројекта адаптације игралишта Дневног центра чиме ће се побољшати квалитет услуга које Дневни центар пружа.

**V КОРИСНИЦИ ДНЕВНОГ ЦЕНТРА**

Дневни центар је социјални сервис за дјецу са сметњама у развоју, утемељен на интерсекторском приступу у коме се пружа широка лепеза услуга. У Дневном центру се примјењује холистички модел инвалидности са циљем постизања пуног учешћа у друштву.

Корисничко право Дневног центра имају дјеца и омладина са сметњама у развоју од 7-27 година са могућношћу пријема и дјеце са сметњама у развоју од 3-7 година (која се приоритетно усмјеравају у вртић). Корисници Дневног центра су дјеца и омалдина која се не могу образовати у редовном образовном систему и посебним одјељењима.

Тренутни број корисника Дневног центра је 29 а очекујемо да ће се број корисника повећати.

**VI САДРЖАЈ РАДА, ЦИЉЕВИ И ЗАДАЦИ**

Дневни центар организовано ради на пружању услуга дјеци и омладини са сметњама и тешкоћама у развоју кроз:

1. дневни боравак за дјецу и омладину са сметњама у развоју – 8 часова
2. осмочасовну његу,
3. психо-социјалну и медицинску рехабилитацију,
4. индивидуални и групни рад са дјецом на основу индивидуалног програма рада,
5. васпитно – образовни рад у којем се стичу вјештине неопходне за свакодневни живот,
6. социјализацију,
7. бесплатан превоз,
8. исхрана,
9. одржавање његе и личне хигијене,
10. савјетодавни рад и едукација за родитеље,
11. слободне и додатне активности и друге услуге у складу са Статутом и законом.

Дневни центар „Беране“ ради од 7.00 до 15.00 часова, од понедељка до петка. Дакле пет дана у седмици дјеци је омогућена потпуна брига и њега, тако да њихови родитељи могу пронаћи посао, а самим тим побољшати своје материјално стање. Након дневног боравка у нашој установи дјеца се враћају у своје домове, својој породици. Дакле дјеци са сметњама и тешкоћама у развоју ће бити омогућено да буду третирана достојанствено и са поштовањем, омогућиће им се да постигну максимум изводљивог развоја и независности, одговарајућа физичка помоћ, медицинска њега, рехабилитација, дневне услуге, да живе у средини која им највише одговара у складу са сопственим избором, да живе што самосталније и да учествују у свим животним активностима у оквиру њихове заједнице.

Особље које је директно укључено у рад са дјецом води евиденцију и документацију о:

* корисницима – листе присутности, досије корисника, Индивидуални планови подршке, листе праћења, листе праћење постигнућа дјетета, опис и сугестије родитеља о особинама и навикама дјеце, Извјештај из опсервационог периода
* свом раду – дневници рада
* здравственом стању корисника, налази и мишљења стручних лица из других институција, терапији коју користе и неуобичајеним стањима на које треба реаговати

Дневни центар својим корисницима обезбјеђује осмочасовну његу. Дјеца су под сталним надзором тима Дневног центра, а константу пажњу им посвећују медицинска сестра и његоватељице.

Психо-социјална и медицинска рехабилитација се редовно одвијају у нашој установи. У установи се спроводе индивидуални третмани када се ради са сваким дјететом према његовим могућностима. Психолошка подршка обухвата пружање подршке и помоћи у раздобљу адаптације, психолошку обраду корисника (утврђивање иницијалног стања-когнитивног, социо-емоционалног и функционалног, утврђивање степена потребне подршке, праћење-евалуација), психолошко оснаживање корисника, превенцију ризичног понашања, помоћ при рјешавању конфликтних и других кризних ситуација, подстицање развијања примјерених облика понашања, развијање и подржавање интерперсоналних односа корисника. Физиотерапеут ради са дјецом вјежбе по препоруци физијатра, док медицинска сестра редовно провјерава и даје терапију дјеци на основу извјештаја љекара које родитељи доставе установи.

Индивидуални и групни рад са дјецом ће се одвијати на основу постојећих планова и програма рада, чије усаглашавање у дијелу индивидуално-развојно образовних планова се врши у сарадњи са родитељима корисника услуга.

У индивидуалним плановима се полази од тренутног нивоа постигнућа и на основу њега постављају се дугорочни и краткорочни циљеви. За свако дијете биће урађени дугорочни и краткорочни циљеви у областима које су приоритетне за 6 мјесеци, а циљеви ће бити евалуирани након тога и урађени нови за следећих 6 мјесеци. Урадиће се и годишњи, мјесечни и планови дневних и седмичних активности, на основу којих ће се одвијати рад у Дневном центру.

У изради индивидуалних планова за свако дијете се предвиђа рад из области: грубе моторне вјештине, фине моторне вјештине, графо-моторне вјештине, говорно-језичке способности, когнитивне способности, лична самосталност, социјално-емоционални развој, сексуално понашање и проблематично понашање.

Редовна ревизија индивидуалних планова врши се најмање једном у 6 мјесеци или према динамици која је дефинисана у плану.

Корисници ће и у 2017. години бити подијељена у двије групе према узрасту, способностима и тежини сметње:

Дневне активности и рад са дјецом одвијаће се према утврђеном ритму дана за сваку групу.

**РИТАМ ДАНА**

08.00х-09.00х Пријем дјеце

09.00х-09.30х Доручак

09.30х-10.00х Терапија и самозбрињавање дјеце

10.00х-12.30х Индивидуални и групни рад са дјецом ( логопед, дефектолог, физиотерапеут, педагог, васпитач и психолог), секције ( литерална, музичка и драмска), радно-окупациона терапија, игре у природи, шетња,...

11.00х-11.15х Ужина

12.30х-13.00х Ручак

13.00х-13.30х Терапија и самозбрињавање дјеце

13.30х-14.30х Припрема дјеце за одлазак кући

14.30х-15.00х Савјетодавни рад са родитељима(индивидуални,групни и родитељски састанци)

Из ликовне, радно-окупационе радионице и из области самопослуживања дјеца са тежим моторичким сметњама и тежим и тешким интелектуалним сметњама циљеве остварују по прилагођеном плану и програму уз физичку помоћ и вербалне инструкције терапеута (повлаче прстима линије по подлози различите структуре, нижу крупне перле, користе дебље оловке, перу руке и умивају се уз помоћ). На овај начин успјевамо да подстакнемо дјецу на рад, у циљу повећања самосталности.

У ликовној радионици кроз упознавање различитих ликовних техника дјеца спонтано изражавају оно што могу, желе и осјећају. Програмски садржаји имају терапеутски значај за дјецу са сметњама у развоју.

У радионици развој говора и језика развијамо активан и пасиван говор у мјери колико је то могуће за поједину дјеци. Кроз развој говора стварају се услови за успостављање социјалних веза и развијање активности корисника.

У радионици самопослуживање, дјеца се уче да обављају активности које су им потребне за свакодневни живот као што су распремање одјеће, спремање једноставних оброка, коришћење кућних апарата.

Кроз радионице упознавање уже и шире средине дјеца стичу најосновнија знања о природи и ужој друштвеној средини, упознају околину, стичу основна знања о себи и овладавају основним предметима у природи.

Физичке активности обухватају активности усмјерене на успостављање, одржавање и повећање опсега покрета, одржавање и повећавање мишићне снаге, повећавање издржљивости, развијање и побољшање координације покрета, повећање брзине покрета, корекција положаја тијела и др.

Интензивна интеракција је осмишљена тако да задовољи социјалне потребе и потребе у учењу особа које су још у раним фазама комуникационог развоја. Пажљивим слушањем и посматрањем настојите да уочите како и када особа покушава да комуницира, као и да јој одговорите на нивоу који она разумије. Зато је понекад потребно „позајмити“ неке од поступака дјетета са којом радимо. Метода интензивне интеракције код наших корисника има позитиван ефекат на когнитивне, комуникационе, емотивне и друштвене вјештине.

Сензорна интеграција се примјењује индивидуално. Сензорна соба је средство за рад терапеута. То је практично инерактивна соба, што значи да терапеут контролише опрему у соби и дозира стимулусе за свако чуло, прилагођава их индивидуалним карактеристикама сваког корисника. Рад у сензорној соби је прије свега намијењен са дјецом и омладином која имају сметње сензорне интеграције – оној која имају тешкоће обраде свакодневних сензорних информација у цјеловит опажај и која манифестују необична понашања, као што су избјегавање или претјерано тражење додира, покрета, звукова и светлосних сензација. То су дјеца са аутизмом, дјеца са АДХД, дјеца са интелектуалним сметњама, са сензорним оштећењим, говорним потешкоћама, сметњама у учењу, проблемима у понашању. Третмане спроводе стручњаци – психолошкиња и дефектолошкиња које су прошле обуку за терапеутску рад у сензорној соби. Терапеут настоји помоћи дјетету да се ангажује у активностима које ће задовољити сопствене потребе и омогућити му да формира адаптивне реакције које ће развити функције са којима има потешкоћа.

У сензорној соби дјеца сама бирају стимулусе за своја чула која одговарају њиховим тренутним потребама. Стимулирајући ефекти су дозирани и успостављају другачији контакт блискости и повјерења са дјететом. Према врсти и степену дисфункције одређујемо и дозирамо стимулусе. Код наше дјеце рад у сензорној соби је утицао на смањење анксиозности, агресије и аутоагресије, стереотипног понашања и хиперактивности. Боравак у сензорној соби доводи дјецу у стање смирене будности у којој могу да уче и примају нове садржаје.

Аудитивна, тактилна и визуелна стимулација се примјењује код дјеце са најтежим сметњама и служи за побољшање њихових чула и изазивање реакција. Стимулација помаже и развој невербалне комуникације.

Васпитно – образовни рад у којем се стичу вјештине неопходне за свакодневни живот – групни рад кроз 8 радионица реализује се на основу планова које припрема стручни тим Дневног центра. Наведене планове ћемо покушати да усагласимо и са плановима осталих Дневних центара, како би били једнообразни.

Дневни центар ће и у 2017. години промовисати једнака права и могућности дјеце и омладине са сметњама и тешкоћам у развоју, њихову социјализацију, друштвену интеграцију, као и социјалну инклузију у друштвену средину. Планирана је реализација активности које ће утицати на још већу и бољу социјализају и интеграцију дјеце у друштвену заједницу. Те активности спроводиће се кроз организовање великог броја излета, екскурзија, спортских дружења, посјета различитим установама, учествовање на што већем броју културних манифестација, присуствовање приликом обиљежавања значајних датума у нашој општини и тд. Наставићемо наш рад са волонтерима пошто они дају велику подршку у социјализацији дјеце са сметњама у развоју.

Дјеца корисници услуга Дневног центра имају обезбијеђен превоз од куће до Дневног центра и назад. О безбједности дјеце током превоза брину возач и медицинска сестра.

Дјеца у Дневном центру имају обезбијеђен доручак, ужину и ручак. Храна ће се прилагођавати корисницима који из здравствених разлога требају посебну прехрану. Посебна пажња се посвећује и стицању културно-хигијенских навика при конзумирању хране код корисника с већим тешкоћама, па је тако уз његоватељице и медицинску сестру присутан и радни терапеут.

О личној хигијени дјеце и одржавању исте свакодневно у Дневном центру ће бринути његоватељице и медицинске сестре. Оне ће пресвлачити дјецу, хранити ону дјецу којима је помоћ потребна, тако да ће дјеца током боравка у нашој установи бити чиста и уредна.

Сарадња са родитељима је на завидном нивоу. Родитељи ће бити упознати са свим активностима у које су укључена њихова дјеца, индивидуалним плановима који се пишу за свако дијете. Одржаваће се родитељски састанци, а сваки родитељ има могућност да сваког радног дана дође на консултације са тимом дневног центра у периоду од 14.30 до 15.00 часова. Психолошка подршка подразумијева едукацију и савјетодавни рад с родитељима/старатељима.

У оквиру слободних и додатних активности дјеца ће бити укључења у сва дешавања према својим могућностима, а све у њиховом најбољем интересу.

У 2016. години наставићемо са едукацијом кадра у складу са финансијским могућностима.

Тим Дневног центра ће доставити Комисији за усмјеравање, као и претходне године, извјештај о оправданости усмјерења дјеце у Дневни центар, а за свако дијете. Извјештај ће садржати: карактеристике и тренутне способности дјетета према процјени стручног тима, социо-емоционални развој, интелектуално функционисање, говорно-језички развој, лична самосталност, физички развој, активности дјетета у групном раду, индивидуални план подршке, груба моторика, фина моторика, говорно-језичке способности, графомоторне вјештине, когнитивне способности, лична самосталност.

Одређена средства за побољшање услова рада и квалитета пружања услуга, поред средстава која обезбјеђује Општина Беране и МРСС планирамо обезбиједити путем пројеката, донација и поклона.

Радиће се на доношењу одредјених докумената како би се услуге пружене у Дневним центрима стандардизовале.

Наставиће се сарадња са постојећим Дневним центрима у Црној Гори као и размјена искустава са истим.

Током 2017. године наставићемо сарадњу са вртићима и школама у смислу интеграције дјеце и омладине са сметњама у развоју и НВО организацијама

Све наше активности објављиваћемо на сајту Дневног центра

[www.дневницентарберане.ме](http://www.dnevnicentarberane.me) и нашој фацебоок страници.

**Д И Р Е К Т О Р**

**Беране, 21. 02. 2017. године Милош Бракочевић**